b'\n_START_ARTICLE_\nPrins Dongs herskapshus\n_START_PARAGRAPH_\nPrins Gongs herskapshus (kinesisk: \xe6\x81\xad\xe7\x8e\x8b\xe5\xba\x9c, pinyin: G\xc5\x8dng W\xc3\xa1ng F\xc7\x94), som i 1990-\xc3\xa5rene ble museum, ligger nordvest i Beijings indre by, nord for Shichahaisj\xc3\xb8ene, i bydistriktet Xicheng. Den er omgitt av tilh\xc3\xb8rende haver, og er et yndet bes\xc3\xb8ksm\xc3\xa5l for turister til den kinesiske hovedstad.\n_START_SECTION_\nHistorie\n_START_PARAGRAPH_\nHerskapshuset ble bygget i 1777 for minister Heshen (\xe5\x92\x8c\xe7\x8f\x85) under Qianlong-keiserens styre under Qing-dynastiet. Siden ung alder hadde Heshen vunnet keiserens tillit, og ble raskt forfremmet innen den keiserlige administrasjon. Han ble meget rik. P\xc3\xa5 grunn av korrupsjonsanklager ble han tvunget til selvmord i 1799, under Jiaqing-keiserens f\xc3\xb8rste dager ved makt, og da ble herskapshuset hans konfiskert. Keiseren overdro huset til prins Q\xc3\xacng J\xc3\xb9nw\xc3\xa1ng (\xe5\xba\x86\xe9\x83\xa1\xe7\x8e\x8b) den 17\xe1\xb5\x88\xe1\xb5\x89 og yngste av Qianlongkeiserens s\xc3\xb8nner._NEWLINE_I 1851 lot Xianfeng-keiseren sin egen halvbror, prins Gong, overta stedet._NEWLINE_I 1921 m\xc3\xa5tte prins Gongs barnebarn overdra den da pantsatte eiendommen til den katolske kirke. Den ble kj\xc3\xb8pt av det katolske Fu Jen-universitetet og ble inkorporert i universitetsomr\xc3\xa5det. Etter kommunistenes seier i den kinesiske borgerkrig ble dette universitetet, med herskapshuset, sl\xc3\xa5tt inn under Beijings pedagogiske universitet. Senere ble bygningene utskilt og gjort til lokaler for det kinesiske musikkakademi._NEWLINE_Under Kulturrevolusjonen ble herskapshuset fabrikk for klimaanlegg._NEWLINE_I 1980-\xc3\xa5rene ble dette reversert, og i 1982 ble det oppf\xc3\xb8rt p\xc3\xa5 listen over den kinesiske nasjonale kulturarv. Fra november 1996 har bygningene og hagene v\xc3\xa6rt \xc3\xa5pne for allmennheten. Fra 2006 til 2008 var de imidlertid stengt i en periode for ytterligere restaurering forut for Sommer-OL.\n_START_SECTION_\nStruktur\n_START_PARAGRAPH_\nPrins Gongs herskapshus er ett av de mest uts\xc3\xb8kte og best bevarte av Beijings kongelige herskapshus. Det rommet flere familier p\xc3\xa5 et areal p\xc3\xa5 60\xc2\xa0000 kvadratmeter. Bygningene ligger mot s\xc3\xb8r i anlegget, hagene i nord. Det var flere toetasjes bygninger._NEWLINE_Bygningene har en rekke siheyuang\xc3\xa5rdsrom og et operahus for pekingopera. N\xc3\xa5 fremf\xc3\xb8res dessuten kunqu og keiserlig musikk der._NEWLINE_Hagene er p\xc3\xa5 28\xc2\xa0000 kvadratmeter, med paviljonger, dammer og kunstige h\xc3\xb8yder blant bygd med steiner hentet fra Taisj\xc3\xb8en i provinsen Jiangsu._NEWLINE_Her er en \xc3\xa5tte meter h\xc3\xb8y stele med skrifttegnet \xe7\xa6\x8f (f\xc3\xba: hell og lykke), basert p\xc3\xa5 kalligrafi fra Kangxi-keiseren.'